KIRJALLINEN KYSYMYS E-2075/01 esittäjä(t): Bart Staes (Verts/ALE) komissiolle. EY:n perustamissopimuksen 296 artiklan 1 kohdan b alakohdan muuttaminen.



Virallinen lehti nro 040 E , 14/02/2002 s. 0179 - 0180



KIRJALLINEN KYSYMYS E-2075/01 esittäjä(t): Bart Staes (Verts/ALE) komissiolle (13. heinäkuuta 2001) Aihe: EY:n perustamissopimuksen 296 artiklan 1 kohdan b alakohdan muuttaminen Komissio ilmoittaa kysymykseen E-1323/01(1) antamassaan vastauksessa, että se ei tee neuvostolle esitystä kaikkien sotilaallisten tuotteiden poistamisesta luettelosta, johon sovelletaan 296 artiklan 1 kohdan b alakohtaa. Komissio viittaa tältä osin joulukuussa 1997 antamaansa puolustukseen liittyviä teollisuudenaloja koskevaan tiedonantoon(2). Komission jäsenen Chris Pattenin mukaan komission lähtökohtana on edistää asealalle spesifisten instrumenttien syntymistä, jotta voitaisiin luoda lähtökohdat tällaisten tuotteiden eurooppalaisten sisämarkkinoiden syntymiselle ja tehdä siten tarpeettomaksi 296 artiklaan vetoaminen. Tämä lähestymistapa ei anna mitään takeita sotilaallisen materiaalin hankkimisesta ilman taloudellista palkkiota, kuten kysymyksessä E-1323/01 pyydettiin. Armeijan hankinnoista maksettavat korvaukset ovat jatkuvasti liittyneet protektionismiin ja keinotteluun, koska päätöksenteko poikkeaa markkinamekanismista. Siinä mielessä Belgian liittovaltion päätös kansallisten taloudellisten korvausten lopettamisesta oli merkittävä signaali. Patten tunnustaakin tämän vastauksessaan kysymykseen E-1323/01: komissio on iloinen Belgian valtiovallan päätöksestä lopettaa sotilaallisen materiaalin hankintojen kytkentä Flanderin ja Vallonian yrityksille maksettaviin korvauksiin. 1. Miksi komissio katsoo, että puolustukseen liittyviä teollisuudenaloja koskevan Euroopan unionin strategian täytäntöönpanosta annettu tiedonanto KOM(1997) 583 antaa paremmat takuut sotilaallisen materiaalin läpinäkyvästä ja markkinamekanismin mukaisesta hankinnasta ilman protektionismia ja keinottelua kuin kaikkien sotilaallisten tuotteiden poistaminen niiden tuotteiden luettelosta, joihin sovelletaan 296 artiklan 1 kohdan b alakohtaa? 2. Millä tavalla puolustukseen liittyviä teollisuudenaloja koskeva tiedonanto KOM(1997) 583 johtaa sotilaallisen materiaalin läpinäkyvään ja markkinamekanismin mukaiseen hankintaan ilman protektionismia ja keinottelua? 3. Aikooko komissio kysymyksiin 1-3 liittyvät vastaukset huomioon ottaen poistaa EY:n perustamissopimuksen 296 artiklan 2 kohdan mukaisesti kaikki sotilaalliset tuotteet niiden tuotteiden luettelosta, joihin sovelletaan 1 artiklan b kohdan määräyksiä ja jonka neuvosto on vahvistanut 15 päivänä huhtikuuta 1958? Jos komissio ei aio tehdä näin, miksi komissio kieltäytyy ehdotuksen tekemisestä, kun otetaan huomioon 1-3 kysymyksiin annetut vastaukset? (1) Katso sivu 35. (2) KOM(1997) 583. Christopher Pattenin komission puolesta antama yhteinen vastaus kirjallisiin kysymyksiin E-2075/01 ja E-2076/01 (4. syyskuuta 2001) Komissio haluaa arvoisan parlamentin jäsenen tavoin taata läpinäkyvyyden ja kilpailun puolustusmateriaalihankinnoissa, ja se haluaa esittää seuraavat lisätäsmennykset vastaukseensa arvoisan parlamentin jäsenen kirjalliseen kysymykseen E-1323/01. Vuoden 1997 tiedonanto olisi johtanut puolustusmateriaalihankintojen läpinäkyvyyttä ja avointa kilpailua koskevan tavoitteen saavuttamiseen, jos jäsenvaltiot olisivat hyväksyneet tiedonannossa esitetyt ehdotukset. Kyseisestä tiedonannosta Euroopan puolustusmateriaalipolitiikkaa käsittelevässä ryhmässä (Polarm) kahden vuoden ajan käydyt keskustelut päätettiin kuitenkin vuoden 1999 lopussa epäonnistuneina, koska jäsenvaltiot eivät olleet valmiita sitoutumaan mihinkään komission ehdotuksista, joilla pyrittiin luomaan eurooppalaiset puolustusmateriaalimarkkinat. EY:n perustamissopimuksen 296 artiklan 1 kohdan b alakohta (entinen 223 artikla) sisältää mahdollisuuden poikkeamiseen yhteisön lainsäädännön soveltamisesta ainoastaan jäsenvaltioiden turvallisuusetujen vuoksi. Tätä poikkeusta yhteisön lainsäädäntöön on tulkittava tiukasti, eikä sillä siis anneta yleistä vapautusta julkisia hankintoja koskevien yhteisön sääntöjen soveltamisesta puolustusmateriaalihankintoihin. Komissio haluaa kuitenkin muistuttaa, että kyseisellä artiklalla on edelleen merkitystä tiettyjen strategisten ja erityisen arkaluonteisten sotatarvikkeiden osalta, joiden tuottaminen, ostaminen tai myyminen saattaa tosiasiallisesti vaikuttaa jonkin jäsenvaltion turvallisuuteen. Kaikkien sotatarvikkeiden poistaminen vuoden 1958 luettelosta, johon 296 artiklan 1 kohdan b alakohtaa sovelletaan, merkitsisi kyseisen säännöksen sisällön tyhjäksi tekemistä ja siten 1 kohdan b alakohdan poistamista. Lisäksi perustamissopimuksen 296 artiklan 2 kohdassa määrätään, että neuvosto voi yksimielisesti komission ehdotuksesta muuttaa vuonna 1958 vahvistettua luetteloa. On hyvin epätodennäköistä, että kaikki jäsenvaltiot suostuisivat mitätöimään 296 artiklan 1 kohdan b alakohdan poistamalla vuoden 1958 luettelosta kaikki sotatarvikkeet. Tämänsuuntaista komission ehdotusta tuskin hyväksyttäisiin, eikä se vastaisi komission vuonna 1997 antamassaan tiedonannossa ilmaisemia näkemyksiä, joiden mukaan komissio tunnustaa alan erityisluonteen. Komissio ei siis aio ehdottaa 296 artiklan 1 kohdan b alakohdan poistamista vaan suosii puolustustarvikealaa koskevien erityisten välineiden käyttöönottoa niin, että luotaisiin edellytykset näiden tuotteiden eurooppalaisille yhtenäismarkkinoille, jolloin 296 artiklaan ei enää tarvitsisi turvautua. Komissio pitää taloudellisten korvausten käyttöä puolustusmateriaalin hankintasopimusten tekemisen yhteydessä valitettavana, koska sen mielestä tällaiset käytännöt eivät ole kilpailuun perustuvan markkinatalouden toimintaperiaatteiden mukaisia. Tällaiset käytännöt saadaan poistettua ainoastaan kokonaisvaltaisella eurooppalaisella puolustusmateriaalipolitiikalla.